
פרק מו
באמת דין האיברים כולם אחד, הן החיצוניים והן הפנימיים. כולם כלים לפעולותיה השונות של הנפש... לא נראה לי שמישהו יטיל ספק בכך שהאל יתעלה אינו זקוק לדבר שיאריך את מציאותו או יתקן את מצבו. לכן אין לו איבר. רצוני לומר שאינו גוף, מעשׂיו הם בעצמוּתו ולא בכלי. הכוחות הם בלא ספק מכלל הכלים. מכאן שאין הוא בעל כוח, כוונתי שאין בו משהו זולת עצמוּתו שבו הוא פועל, יודע או רוצה. שכן התארים הם כוחות, אשר שינו לגביהם את המינוח ולא דבר אחר. אך אין זאת מטרת הפרק.

פרק נ
דע, המעיין בספרי זה, שהאמונה אינה העניין הנאמר אלא העניין המצטייר בנפש כאשר מקבלים-כאמת שהוא כך כפי שהצטייר. 
אם אתה מאלה המסתפקים בכך שהם מוסרים בדבריהם את הדעות הנכונות או הנחשבות בעיניך לנכונות מבלי שתצייר לך אותן ותאמין בהן, לא כל שכן שתבקש לגביהן ודאות - הרי זה קל מאוד, כפי שאתה מוצא רבים מן הטיפשים היודעים בעל-פה עיקרי-אמונה אשר אין הם מציירים להם משמעות כלל. 
אבל אם אתה מאלה אשר חשקה נפשם להתעלות לדרגה נעלה זו, דרגת העיון, ולדעת-בוודאות שהאל אחד אחדות אמיתית, כך שלא נמצאת לו מורכבות כלל ולא שיעור חלוקה בשום אופן מן האופנים - אזי דע לך כי אין לו יתעלה תואר עצמוּת כלל ולא בשום אופן מן האופנים; וכי כשם שנמנע שיהיה גוף כך נמנע שיהיה בעל תואר עצמוּת. מי שמאמין שהוא אחד בעל מספר תארים - אומר במבטא פיו שהוא אחד ומאמין במחשבתו שהוא רבים. זה דומה לדברי הנוצרים: "הוא אחד, אבל הוא שלושה והשלושה הם אחד". כן דברי האומר "הוא אחד, אבל בעל תארים רבים, והוא ותאריו אחד, תוך סילוק הגשמות ואמונה בפשטותו הגמורה", כאילו מטרתנו וחקירתנו כיצד נאמר ולא כיצד נאמין. אך אין אמונה אלא אחרי ציור כי האמונה היא לקבל-כאמיתי את מה שהצטייר שהוא מחוץ לדעת, לפי מה שהצטייר בדעת. אם יחד עם אמונה זו, הושג שאין משהו שונה מאמונה זאת אפשרי כלל, ולא נמצא בדעת מקום לדחות אמונה זאת ואין להעלות על הדעת אפשרות של דבר שונה ממנה - זאת היא ודאות. 
כאשר תפשוט מעליך את התאוות והמנהגים ותהיה בעל הבנה ותתבונן במה שאגיד בפרקים הבאים על שלילת התארים - תהיה לך בהכרח ודאות בעניין זה, אזי תהיה מאלה המציירים לעצמם את יִחוד השם ולא מאלה האומרים אותו בפיהם מבלי לציירו לעצמם, שהללו בבחינת מי שנאמר עליהם: קרוב אתה בפיהם ורחוק מכִליותיהם. אלא צריך אדם להיות בבחינת מי שמציירים להם את האמת ומשיגים אותה, אף אם אין הם מבטאים אותה, כמו שנצטוו אנשי המעלה ונאמר להם: אִמרו בלבבכם על משכבכם ודֹמו סלה. 

רס"ג, אמונות ודעות מאמר שני פרק ד-ה
ואחר כן אומר, שאני מצאתי מדרך העיון ממה שמוכיח שהוא חי יכול חכם. הוא מה שנתברר לנו שהוא ברא כל הדברים, ולפי הכרע דעתנו, ברור שלא יעשה כי אם יכול, ואין יכול כי אם חי, ולא יתכן עשוי משוכלל אלא ממי שידע היאך יהיה העשוי לפני שיעשהו. 
הרי שלשת העניינים הללו מצאם שכלינו לעושנו מושכל ראשון באופן אחיד, והם כי במה שעשה נתאמת שהוא חי יכול חכם כפי שבארתי. ולא יתכן שיגיע השכל לאחד משלשה עניינים אלו לפני השני, אלא יגיע אליהם ביחד... וכאשר הושגו לשכלנו שלשה עניינים אלו ביחד, לא היה אפשר ללשוננו לאומרם במלה אחת, לפי שאין מצויה בשפה מלה הכוללת שלושה עניינים הללו, לפיכך הוזקקנו לבטא אותם בשלוש תיבות, אחר שקבענו בדברינו בפירוש שהשכל השיגם ביחד. ולכן אל יחשוב אדם כי הקדמון יתברך ויתעלה יש בו עניינים שונים, כי עניינים אלה הם כולם כלולים בעניין שהוא עושה, אלא שביטויינו הוא אשר דחף אותנו לומר מושג זה בשלשה לשונות, לפי שלא מצאנו במונחים המדוברים ביטוי הכוללם, ואי אפשר שנחדש להם מלה, כי אז תהיה המלה בלתי ידועה וזקוקה לפירוש, ונמצא שחזרנו למלים רבות במקומה.

פרק נא 
יש במציאות דברים רבים ברורים ומְחֻוָּרים. מהם מושׂכלות ראשונים, ומוחשות, ומהם קרובים לאלה. אִילו הניחו לאדם כמות שהוא, לא היה זקוק לראיה עליהם... כגון זה שלילת תוארי העצמוּת מן האל יתעלה. כי הדבר הוא מושׂכל ראשון, שכן התואר נבדל מעצמוּתו של המתואר והוא מצב כלשהו של העצמוּת ומכאן שהוא מקרה. אִילו התואר היה (זהה עם) עצמוּת המתואר אזי התואר היה חזרה בדיבור בלבד, כאילו אמרת "האדם הוא האדם", או הסבר של שם, כאילו אמרת "האדם הוא החי המדבר", שהרי החי המדבר הוא עצמוּת האדם ואמיתתו... 
מכאן ברור כי תואר יכול להיות רק אחד משני דברים: או שהוא עצמוּת המתואר, ואז הוא הסבר של שם; ואיננו שוללים זאת לגבי האל מן הבחינה הזאת אלא מבחינה אחרת, כפי שיתברר; או שהתואר אינו המתואר, אלא עניין הנוסף על המתואר, מה שגורם לכך שתואר זה יהיה מקרה לעצמוּת זו. ובכך ששוללים את השם "מקרה" מתוארי הבורא, אין משמעות (שם זה) נשללת, שכן כל עניין הנוסף על העצמוּת דבק בה ואינו משלים את אמיתתה, וזאת היא המשמעות של "מקרה"... 
אנשים מקרב העוסקים בעיון הגיעו לידי כך שאמרו שתאריו יתעלה אינם עצמוּתו ואינם דבר שמחוץ לעצמוּתו... אלה כולם דיבורים אשר רק נאמרים, הם נמצאים במבטא שפתיים ולא בדעת, על אחת כמה וכמה אין להם מציאות מחוץ לדעת... כאשר האומר אותם והטוען להם בדרכים אלה חוזר בינו לבין עצמו אל אמונתו - לא ימצא אלא מבוכה וקוצר-יד, מכיוון שהוא רוצה להמציא מה שאינו נמצא, ולברוא אמצע בין שני הפכים אשר אין ביניהם אמצע... 
מה שהצריך זאת היא אותה התחשבות בדמיונות שדיברנו עליה, וכן מה שמציירים תמיד שכּל הגופים הנמצאים הם עצמויות כלשהן ולכל עצמוּת מהן יש תארים בהכרח. מעולם לא מצאנו עצמוּת גוף מעורטלת במציאותה, וללא תארים. את הדמיון הזה המשיכו וסברו שהוא יתעלה מורכב אף הוא מעניינים שונים: עצמוּתו והעניינים הנוספים על העצמוּת. היו אנשים שהמשיכו השוואה זאת והאמינו שהוא גוף בעל תארים. והיו אנשים שהתעלו על מדרגה שפלה זו, שללו את הגוף, אך השאירו את התארים.
 
פרק נב
כל מתואר שמחויב לו תואר, ואומרים שהוא כך וכך, תוארו זה יהיה בהכרח מאחת מחמש הקבוצות האלה: 
הקבוצה הראשונה: שמתארים דבר בהגדרתו, כגון שמתארים את האדם בתור "חי מדבר". כבר הסברנו, שתואר כזה, המצביע על מהות הדבר ואמיתתו, הוא הסבר של שם ותו לא. אופן זה של תואר נשלל מן האל לדעת הכול, כי לאל יתעלה אין סיבות קודמות שתהיינה סיבה למציאותו שיהיה אפשר להגדירו באמצעותן. לכן מפורסם אצל כל אחד מאנשי העיון המבינים את מה שהם אומרים שאין להגדיר את האל. 
הקבוצה השנייה: שמתארים דבר בחלק מהגדרתו... אופן זה של תארים נשלל מן האל לכל הדעות, כי אִילו היה לו חלק של מהות, הרי שמהותו היתה מורכבת...
הקבוצה השלישית: היא שמתארים דבר במשהו שהוא מחוץ לאמיתתו ועצמוּתו, כך שאותו משהו אין העצמוּת מגיעה באמצעותו לידי שלמות ואין הוא מעמיד אותה. מכאן שמשהו זה הוא איכות כלשהי בדבר. והאיכות - בהיותה סוג עליון - היא מקרה בין המקרים. אִילו היה לאל יתעלה תואר מקבוצה זאת, הוא יתעלה היה מצע למקרים. די בכך להרחיק זאת, דהיינו, שיהיה בעל איכות, מאמיתתו ועצמוּתו! ...
הקבוצה הרביעית של תארים היא שמתארים דבר ביחסו אל זולתו, כגון שייוחס לזמן, למקום או לפרט אחר, כגון שאתה מתאר את ראובן שהוא אביו של פלוני או שותפו של פלוני, או שהוא גר במקום פלוני, וכמי שהיה בזמן פלוני. אופן זה של תארים אינו מחייב ריבוי ולא שינוי בעצמוּתו של המתואר... משמעויות-יחס אלה אינן העצמוּת ולא דבר בעצמוּת כמו האיכויות; ובמחשבה ראשונה נראה שמותר לתאר את האל יתעלה בסוג זה של תארים. אולם כאשר בודקים את האמת ומדייקים בעיון, מתברר שזה לא ייתכן. 
ברור הוא שאין יחס בין האל יתעלה לבין הזמן והמקום, כי הזמן הוא מקרה השייך לתנועה... התנועה היא ממה ששייך לגופים, והאל יתעלה אינו גוף. מכאן שאין יחס בינו לבין הזמן. וכן אין יחס בינו לבין המקום. 
יש מקום לחקור ולעיין אם יש בינו יתעלה ובין דבר מברואיו, העצמים, יחס אמיתי כלשהו, כך שהוא יתואר ביחס זה... אך אינו כך, כי לא ייתכן להעלות על הדעת יחס בין השׂכל לצבע, אף כי שניהם כלולים במציאות אחת לשיטתנו. כל שכן איך יעלה על הדעת יחס בין [האל וזולתו, בה בשעה שהוא יתעלה] מי שאין בינו לבין זולתו שום עניין שיכלול את שניהם, שכן לשיטתנו "מציאות" נאמרת עליו יתעלה ועל מה שזולתו בשיתוף מוחלט. לכן אין באמת שום יחס בינו לבין דבר מברואיו... דוגמה לכך היא שאין יחס בין ארבע אמות לבין החריפות שבפלפל, מכיוון שזו מסוג האיכות והללו מסוג הכמות. אין גם יחס בין הידיעה ובין המתיקות או בין אורך-הרוח והמרירות, אף כי כל אלה שייכים לסוג העליון של האיכות. על אחת כמה וכמה שאין יחס בינו יתעלה ובין דבר מברואיו לנוכח ההבדל הגדול באמיתת המציאות, שאין הבדל גדול ממנו!...
מכאן שאין להיחלץ [מטעות] כשמיחסים לו תואר חיובי, אפילו מצד היחס, על דרך האמת. אך זהו התואר שראוי ביותר להתייחס אליו בסלחנות כשמתארים בו את האלוה, שכן אין הוא מחייב ריבוי הקדום ואין הוא מחייב שינוי בעצמוּתו יתעלה עם שינוי הדברים המיוחסים אליו. 
הקבוצה החמישית של תארים חיוביים היא שמתארים דבר במעשׂהו. איני מתכוון ב"מעשׂהו" למיומנות של המלאכה שבו כגון שתאמר "הנגר" או "הנפח", שכן אלה ממין האיכות כפי שהזכרנו. אלא כוונתי ב"מעשׂהו" למעשׂה אשר אותו הוא עשׂה כגון שתאמר "ראובן הוא אשר נִגֵּר את הדלת הזאת" ו"בנה את החומה הזאת" ו"ארג את הבגד הזה". אופן זה של תארים רחוק מעצם המיוחס ולכן מותר לתאר בהם את האל יתעלה, לאחר שתדע שמעשׂים שונים אלה אינם צריכים להיעשׂות על-ידי עניינים שונים שבעצמוּת העושה כפי שיבואר, אלא כל המעשׂים השונים שלו יתעלה הם כולם על-ידי עצמוּתו ולא על-ידי עניין נוסף, כפי שהסברנו.

פרק נג
אמשיל לך משל לכך מהדברים המצויים אצלנו, הווה אומר, שהפועֵל יהיה אחד, ופעולות שונות מתחייבות ממנו. אפילו אם אינו בעל רצון, לא כל שכן אם הוא פועל מתוך רצון. דוגמה לכך היא האש המתיכה דברים מסוימים, מקשה דברים אחרים, מבשלת, שורפת, מלבינה ומשחירה... ומי שאינו יודע את טבע האש יחשוב שיש בה שישה עניינים שונים: עניין שבו היא משחירה, עניין אחר שבו היא מלבינה, עניין שלישי שבו היא מבשלת, עניין רביעי שבו היא שורפת, עניין חמישי שבו היא מתיכה, עניין שישי שבו היא מקשה. כל אלה פעולות המנוגדות זו לזו ואין משמעותה של פעולה אחת מהן משמעות רעותה. אך מי שיודע את טבע האש יודע שבאיכות פועלת אחת היא פועלת את כל הפעולות האלה. איכות זו היא החום...
אמשיל לך זאת על-ידי הכוח המדבר הנמצא באדם, שכן הוא כוח אחד אשר אין בו ריבוי, ובו הוא משיג את המדעים והמלאכות, בו (בכוח שׂכלי זה) בעצמו הוא תופר, מְנַגֵּר, אורג, בונה, יודע גיאומטריה ומנהיג את המדינה. והנה אלה פעולות שונות הנובעות מכוח אחד פשוט, אשר אין בו ריבוי. פעולות אלה שונות מאוד. כמעט שאין סוף למספרן, כלומר, למספר המלאכות שהכוח המדבר מפיק. לכן אין זה רחוק מן הדעת לגבי האל יתעלה שתהיינה הפעולות השונות האלה נובעות מעצמוּת אחת פשוטה אשר אין בה ריבוי ולא עניין נוסף כלל...

הם חלוקים בעניין התארים האלה אשר הם קוראים להם "עצמוּתיים", דהיינו, במספרם; שהרי כולם הולכים על-פי הכתוב בספר-קודש כלשהו. הבה נציין לך את מה שהכל מסכימים עליו וטוענים שזה מושׂכל ושאין הולכים בכך על-פי הכתוב בדברי נביא, והם ארבעה תארים: חי, יכול, יודע ורוצה. אלה לדבריהם עניינים שונים זה מזה, ושלמויות אשר לא ייתכן שיהיה האלוה חסר דבר מהן, ואי-אפשר שתהיינה אלה מכלל פעולותיו. זה אפוא קיצור דעתם. 
אך מה שאתה יודע הוא שעניין הידיעה בו יתעלה הוא עניין החיים, שכּל המשיג את עצמוּתו [הוא], חי ויודע במשמעות אחת. זאת כאשר ב"ידיעה" אנו מתכוונים להשׂגת עצמוּתו. [כאשר מדובר באל,] העצמוּת המושגת היא בלי ספק עצם העצמוּת המשגת, שכן אין הוא, לדעתנו, מורכב משני דברים, דבר המשיג, ודבר אחר שאינו משיג, כאדם המורכב מנפש המשיגה ומגוף שאינו משיג. וכאשר מתכוונים בדברנו "יודע" ל"משיג את עצמוּתו", יהיו החיים והידיעה עניין אחד.[footnoteRef:1] אך לא משמעות זאת לעיניהם, כי לעיניהם השׂגתו את ברואיו.  [1:  פרק מב: חי הוא שם למה שגדל וחש: כל רמש אשר הוא חי... כן תדיר שימושו של שם זה במשמעות קניית החוכמה... ולפי זה נקראו הדעות הנכונות חיים והדעות הפסולות מות. הוא יתעלה אמר: ראה נתתי לפניך היום את החיים ואת הטוב [ואת המות ואת הרע]. הרי שאמר מפורשות שהטוב הוא החיים והרע הוא המות, והבהיר אותם... ומכיוון שהשאלה זו נפוצה בלשון אמרו: צדיקים אפילו במיתתם קרואים חיים ורשעים אפילו בחייהם קרואים מתים.] 

כמו כן בלי ספק היכולת והרצון - כל אחד משני אלה אינו נמצא לבורא מבחינת עצמוּתו, מפני שאינו יכול את עצמוּתו ואינו מתואר בכך שהוא רוצה את עצמוּתו. דבר זה לא מצייר לעצמו איש. אלא הם סברו תארים אלה רק מבחינת יחסים שונים בין האל יתעלה ובין ברואיו, כי הוא יכול לברוא מה שהוא בורא, ורוצה להמציא את הנמצא כפי מה שהמציא אותו ויודע את מה שהמציא. 
התברר אפוא שגם תארים אלה אינם מבחינת עצמוּתו אלא מבחינת הברואים. לכן אנו, קהל המייחדים באמת, אומרים: כשם שאין אנו אומרים שיש בעצמוּתו עניין נוסף אשר בו ברא את השמים, עניין אחר אשר בו ברא את היסודות ועניין שלישי אשר בו ברא את השׂכלים, כן לא נאמר שיש בו עניין נוסף אשר בו הוא יכול, עניין אחר אשר בו הוא רוצה, ועניין שלישי אשר בו הוא יודע את ברואיו. אלא עצמוּתו אחת פשוטה ואין עניין נוסף עליה בשום אופן. עצמוּת זאת בראה את כל אשר בראה, וידעה לא בעניין נוסף כלל. תארים שונים אלה, אין הבדל אם הם בהתאם למעשׂים או בהתאם ליחסים שונים בינו ובין הפעולים, מה גם שהסברנו את המשמעות האמיתית של יחס, ושהם מדומים.

פרק נד
דע כי אדון החכמים, משה רבנו עליו השלום, ביקש שתי בקשות ובאה לו תשובה על שתי הבקשות. הבקשה האחת היא שביקש ממנו יתעלה שיודיענו את עצמוּתו ואת אמיתת מהותו. הבקשה השנייה - והיא זו אשר ביקשה ראשונה - היא שיודיענו את תאריו. וענה לו יתעלה בכך שהבטיח להודיעו את תאריו כולם ושהם מעשׂיו. כן הודיעו, כי אין להשׂיג את עצמוּתו כפי שהיא. אך הוא העיר לו על מקום עיון שממנו ישיג את מרב מה שיכול אדם להשׂיגו.[footnoteRef:2] מה שהוא, עליו השלום, השׂיג, לא השׂיגו אף אחד לפניו ולא אחריו.  [2:  פרק לח: אחור הוא שם משותף... כן הוא במשמעות ההליכה אחרי מישהו והיציאה בעקבותיו לנהוג כמנהגו: אחרי ה' אלהיכם תלכו... דהיינו, ללכת בעקבות הציות לו, לצאת בעקבות מעשׂיו ולנהוג כמנהגו... על-פי משמעות זו נאמר: וראית את אחֹרַי, תשיג את אשר הלך בעקבותי, הִתְדַּמָּה אלַי ונבע בהכרח מרצוני, כלומר, את בריותַי כולן, כפי שאסביר באחד מפרקי הספר הזה.] 

בקשתו לדעת את תאריו, היא מה שאמר: הודיעני נא את דרכיך ואדעך [למען אמצא חן בעיניך...]. התבונן אֵילו דברים מופלאים כלולים באמרה זאת! שהוא אומר: הודיעני נא את דרכיך ואדעך הוא ראיה לכך שהאל יתעלה נודע בתאריו, כי כאשר ידע את הדרכים ידע אותו. דבריו: למען אמצא חן בעיניך הם ראיה לכך שמי שיודע את האל הוא אשר ימצא חן בעיניו, לא מי שצם ומתפלל בלבד. יתר על כן, כל היודע אותו הוא הרצוי והמקורב, וכל שאינו יודע אותו הוא השנוא והמורחק. לפי מידת הידיעה ואי-הידיעה יהיו שביעות הרצון והשנאה, הקרבה והריחוק...
דבריו: כל טובי רומזים שהציג לפניו את הנמצאים כולם, שעליהם נאמר: וירא אלהים את כל אשר עשֹה והנה טוב מאֹד. ב"הציג לפניו" כוונתי שהשׂיג את טבעם והתקשרותם זה בזה, כך שהוא ידע את הנהגתו [של האל] אותם, כיצד היא בכלל ובפרט. אל עניין זה הצביע באומרו: בכל ביתי נאמן הוא. כלומר, הוא הבין את מציאות עולמי כולו הבנה אמיתית בת-קיימא שהרי לדעות הלא-נכונות אין קיום מתמיד. השׂגת מעשׂים אלה היא אפוא [השׂגת] תאריו יתעלה אשר מבחינתם הוא יתעלה נודע. והראיה לכך שהדבר אשר השׂגתו הובטחה הם מעשׂיו יתעלה, היא שהדבר אשר בו נודע (הקב"ה למשה) הוא תוארי פעולה גמורים: רחום וחנון ארך אפַיִם...
הוא הצטמצם בהזכרת שלוש-עשֹרה מידות אלה, אף-על-פי שהוא השׂיג את כל טובו, כלומר, את כל מעשׂיו, מפני שאלה הם המעשׂים היוצאים מלפניו יתעלה באשר להבאת בני-האדם לידי מציאות והנהגתם. זאת היתה המטרה האחרונה של שאלתו, שהרי השלמת הדברים: ואדעך למען אמצא חן בעיניך וראה כי עמך הגוי הזה אשר אני צריך להנהיגם במעשׂים שאתדמה בהם במעשׂיך בהנהגתם... 
הסברנו מדוע הצטמצם כאן, בהזכירו את מעשׂיו, באלה, ושצריכים להן בהנהגת המדינות, מכיוון שתכלית מעלת האדם היא להידמות אליו יתעלה במידת היכולת, כלומר, שנדמה את מעשׂינו למעשׂיו, כפי שהסבירו בפירוש לקדֹשים תהיו לאמור: מה הוא חנון, אף אתה היה חנון, מה הוא רחום אף אתה היה רחום.
